Datum: 11.12.2012

**ZAPISNIK**

**10. redne seje Občinskega sveta Občine Kobilje,**

**ki se je pričela dne 03.10.2012 ob 18. uri ,**

**v sejni sobi Občine Kobilje**

PRISOTNI ČLANI OBČINSKEGA SVETA: Boštjan Krivec, Emil Bukovec, Darko Gjerek, Saša Fras, Pavel Horvat, Janez Gašparič

PRISOTNI OSTALI VABLJENI: svetovalec župana III Boštjan Horvat, Milena Antolin (računovodkinja), Vera Nemec (zapisnica), Milena Ivanuša (ravnateljica OŠ Kobilje), Robert Ščap (predsednik NO)

ODSOTNI: svetnik Tomaž Ferencek

SEJO VODIL: župan Stanko Gregorec

Predlagani dnevni red:

**1. Potrditev zapisnikov 9. redne, 7. dopisne, 8. dopisne in 9. izredne seje**

**2. Realizacija/uresničevanje sklepov**

**3. Realizacija proračuna občine Kobilje v prvem polletju 2012**

***Poročevalka:*** *Milena Antolin, računovodkinja*

**4. Obravnava predloga nove ekonomske cene vrtca in sistematizacija delovnih mest**

***Poročevalka:*** *Milena Ivanuša, ravnateljica OŠ Kobilje*

**5. Pravilnik o izvolitvi predstavnikov lokalnih skupnosti v volilno telo za volitve članov državnega sveta in določitvi kandidata za člana državnega sveta – prva obravnava**

**6. Odlok o nadomestilu stavbnega zemljišča v občini Kobilje – druga obravnava**

**7. Pravilnik o plačah in drugih prejemkih občinskih funkcionarjev, članov delovnih teles občinskega sveta ter članov drugih organov Občine Kobilje – druga obravnava**

**8. Poročilo o poteku aktivnosti pri projektu Regijski inovacijski center**

**9. Predlogi in pobude**

**10. Razno**

Župan Stanko Gregorec pozdravi navzoče, ugotovi sklepčnost ter pove, da je to zadnja seja v prostorih stare občinske zgradbe. Župan Stanko Gregorec predlaga spremembo dnevnega reda zaradi prisotnosti računovodkinje Milene Antolin in ravnateljice OŠ Kobilje Milene Ivanuša in sicer zamenjavo točk 1., 2., 3., 4..

Ob 18.15 se seje udeleži svetnik Emil Bukovec.

Župan Stanko Gregorec poda na glasovanje predlog spremenjenega dnevnega reda:

***Sklep št. 179***

***Na dnevnem redu se zamenjajo točke 1., 2., 3., 4.. Novi dnevni red se glasi:***

1. **Realizacija proračuna občine Kobilje v prvem polletju 2012**

**Poročevalka:** *Milena Antolin, računovodkinja*

1. **Obravnava predloga nove ekonomske cene vrtca in sistematizacija delovnih mest**

**Poročevalka:** *Milena Ivanuša, ravnateljica OŠ Kobilje*

1. **Potrditev zapisnikov 9. redne, 7. dopisne, 8. dopisne in 9. izredne seje**
2. **Realizacija/uresničevanje sklepov**
3. **Pravilnik o izvolitvi predstavnikov lokalnih skupnosti v volilno telo za volitve članov državnega sveta in določitvi kandidata za člana državnega sveta – prva obravnava**
4. **Odlok o nadomestilu stavbnega zemljišča v občini Kobilje – druga obravnava**
5. **Pravilnik o plačah in drugih prejemkih občinskih funkcionarjev, članov delovnih teles občinskega sveta ter članov drugih organov Občine Kobilje – druga obravnava**
6. **Poročilo o poteku aktivnosti pri projektu Regijski inovacijski center**
7. **Predlogi in pobude**
8. **Razno**

Ob glasovanju je bilo prisotnih 5 članov občinskega sveta:

**ZA** je glasovalo 5 članov

**PROTI** ni glasoval nihče

***SKLEP JE SPREJET***

Ob 18.35 se seje udeleži Darko Gjerek.

**K 1. točki dnevnega reda:**

*Realizacija proračuna občine Kobilje v prvem polletju 2012*

Računovodkinja Milena Antolin pozdravi navzoče in preide k obrazložitvi polletne realizacije proračuna občine Kobilje za leto 2012. Občinski svet občine Kobilje je na 3. redni seji, dne 24.2.2011 sprejel proračun občine za leti 2011 in 2012. Proračun se izvaja, vendar bo tako kot običajno potrebno sprejeti nekatere spremembe, ki pa bistveno ne bodo posegale v proračun.

Skupna realizacija prihodkov ob polletju je znašala 423.019,00 € oz. 53 %.

Do 30.6.2012 je financiranje občine Kobilje potekalo po sprejetih kriterijih financiranja primerne porabe z dne 11.10.2011, kjer je bila višina povprečnine določena v višini 554,50 €. Pri pripravi rebalansa proračuna je bila upoštevana sprememba zakonodaje. V skladu s 14. členom ZIPRS ( Uradni list RS št. 37/12 ) in v skladu s sprejetim rebalansom državnega proračuna za leto 2012 je določeno, da se zmanjša povprečnina za obdobje od 1.7.2012 naprej in tako znaša 543,00 €. Le ta je bila zmanjšana za predvideno znižanje stroškov občin zaradi uveljavitve Zakona o uravnoteženju javnih financ ( Uradni list RS, 40/12 ).

**Novi IZRAČUN PPi - LETO 2012 OBČINA Vsota korigiranih PPi štev. prebivalcev PPi**

543,00 € 64. KOBILJE 1,099425 634 **378.490 €**

**Stari IZRAČUN PPi - LETO 2012 OBČINA Vsota korigiranih PPi štev. prebivalcev PPi**

554,50 € 64. KOBILJE 1,099425 634 **386.506 €**

**Razlika:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**-8.016 €**

Realizacija dohodnine ob polletju je znašala 190.320,00 € oz. za 12.245,00 € manj, kot je predvideno v proračunu za leto 2012.

Davki na premoženje do polletja še niso realizirani, njihova realizacija se pričakuje v II. polletju oz. po izstavitvi obveznosti občanom za plačilo nadomestila za stavbno zemljišče za leto 2012.

Povečanje nedavčnih prihodkov ob polletju ( realizacija 50 % ) se nanaša predvsem na račun ne planiranih prihodkov od podeljenih koncesij – t.i. dobiček od koriščenja sečnje gozda v višini 8.730,00 €, nakazan v juniju 2012.

Drugi nedavčni prihodki bodo prav tako realizirani po dospetju plačila računov za izdane položnice za vodarino, ki je bila obračunana v juniju 2012. Prav tako se pričakuje realizacija kapitalskih prihodkov, v kolikor bo občina uspela skleniti dogovor s trenutnimi najemniki in tako zaključiti postopek prodaje stanovanj v njeni lasti v Kobilju.

Višja pa je realizacija sredstev, namenjenih za sofinanciranje izgradnje Centra za izvajanje kulturnih dejavnosti. Projekt je trenutno v sklepni fazi, saj je rok za posredovanje zadnjega zahtevka za plačilo do 30.9.2012. Do konca leta se iz tega naslova pričakuje še 177.400,00 oz. skupaj v tem letu 367.369,00 €.

Za odhodke po planu je bilo namenjeno 780.806,00 **€** in vsi so tudi razporejeni, porabljenih ob polletju je 374.513,00 € oz. 48 %.

Realizacija je dejansko nižja, kot bi bila sicer, saj smo konec meseca maja in v mesecu juniju večino vseh sredstev, ki smo jih imeli na razpolago namenili za poplačilo kratkoročnega kredita v višini 35.000,00 € do Deželne banke d.d.

Stanje dolga na dan 30.6.2012

|  |  |  |  |  |  |
| --- | --- | --- | --- | --- | --- |
| Vrsta posla | Posojilodajalec | Datum  pogodbe | **Stanje na dan**  1.4.2012 v  originalni valuti | Odplačila  v orig. valuti | **Stanje na dan**  30.6.2012 v  orig. valuti |
| **1.** | **2.** | **4.** | **6.** | **7.** | **8.** |
|  |  |  |  |  |  |
| posojilo | PBS Maribor | 18-dec-08 | 21.000,00 |  | 21.000,00 |
| posojilo | DB Ljubljana | 23-sep-11 | 35.000,00 | 35.000,00 | 0,00 |
| za UE projekte |  |  |  |  |  |
|  |  |  |  |  |  |
| Posojilo | Banka Koper | 22-okt-97 | 5.446,01 | 0,00 | 5.446,01 |
|  |  |  |  |  |  |
| posojilo | Banka Koper | 22-nov-99 | 16.418,80 | 1.439,34 | 14.979,46 |
|  |  |  |  |  |  |
| SKUPAJ |  |  | 77.864,81 | 36.439,34 | 41.425,47 |

Realizacija izdatkov za plače je v skladu s planiranim.

Pri materialnih stroških in tekočih transferjih, pa bo glede na realizacijo v polletju potrebno

zagotoviti dodatna sredstva:

* za stroške objave sprejetih aktov v katalogu informacij javnega značaja, v višini 1.500,00 €, saj prvotno ti stroški niso bili planirani; ZŠ-180
* za plačilo obratovalnih stroškov Stanovanjskemu podjetju Lendava d.o.o. vse do takrat, dokler ne bo realizirana prodaja stanovanj v Kobilju, ki so v lasti občine, saj je občina dolžna pokrivati sorazmerni delež skupnih stroškov pri upravljanju stanovanj okrog 3.000 €; ZŠ-181
* sredstva za reprezentanco v skupni višini 2.000,00 € za pokritje stroškov ob otvoritvi Centra za izvajanje kulturnih dejavnosti; ZŠ-111
* za izdelavo spletne strani občine dodatnih 1.000,00 €; ZS-147
* za čiščenje potoka – 2.000,00 €; ZŠ-164
* dodatna sredstva za DOŠ II Lendava v višini 1.300,00 €, ZŠ-248
* dodatna sredstva za odvoz smeti v višini 3.700,00 € ZŠ-143,144
* dodatna sredstva v višini 900,00 € za šolo nogometa, ZŠ 226,
* sredstva za delovanje GŠ se razdelijo vsem šolam enako, ključ delitve je število otrok, ZŠ 219

Ostali materialni stroški so v rebalansu planirani v isti višini, kot v proračunu, razen še nekaterih manjših popravkov postavk pri zavarovalnih premijah in strokovnem izobraževanju

zaposlenih, kjer skupno zmanjšujemo postavki za 2.400,00 €

* za VV storitve za vrtec Kobilje in ostale vrtce, v katere so vključeni otroci iz občine Kobilje, saj so glede na polletno realizacijo, le ti ob sprejemanju proračuna 2012 bili planirani prenizko – dodatnih 9.000,00 €;
* na novo bo v proračun vključena postavka 411922- Družinski pomočnik – 9.900,00 €; Odločbo s strani CSD Lendava je občina prejela že v lanskem letu in je že v letu 2011 zagotovila sredstva za izplačilo nadomestila za družinskega pomočnika, saj jo je zakonsko dolžna spoštovati, mesečna obveznost občine znaša 830 €.
* na novo je vključena tudi postavka domska oskrba – 411909-3.100,00 €.

Občanu Kobilja, ki je v oskrbi v zavodu za duševno zdravje občina delno krije stroške oskrbe od začetka leta 2011, povprečni mesečni izdatek glede na letošnja plačila znaša 258,00 €. Polletna realizacija tekočih transferov znaša 72.428,00 € oz. slabih 40 %, investicijski odhodki pa so bili realizirani 58 %, predvsem na račun izgradnje centra, ki je v zaključni fazi. 248,00 € pri investicijskih odhodkih pa je bilo namenjenih za nakup stolov za mrliško vežo. 500,00 € je bilo porabljenih za nakup kolesa za OŠ Kobilje ( projekt LAS ). Z dne 6.7.2011 je bila podpisana pogodba z izvajalcem del SPG Pomgrad d.d. Murska Sobota v višini 750.000,00 €.

Na novo je podana struktura virov pri projektu, ki so se realizirali v letu 2011 in se še bodo

realizirali v letu 2012 in sicer:

**Viri financiranja: 2010 in 2011 2012**

PV-Transfer iz drž. proračuna - 21.člen ZFO-1 61.241 55.055

PV- Lastna proračunska sredstva 103.106 33.131

PV-EU sredstva 7621-Razvoj regij 175.286 367.369

Skupaj: 339.633 455.555

Ob polletju je bilo realiziranih 194.098 €, v rebalansu planiramo 455.555,00 € sredstev za izgradnjo centra v letu 2012. Skupna vrednost projekta bi znašala cca. 795.188,00 €, delež sofinanciranja s strani državnega proračuna in EU bi znašal 82,8 %, ostalo je delež občine Kobilje ( cca. 136.000,00 € v dveh letih ).

Ker je končan razpis za koncesijo za odvoz smeti ( vključno z občinami Črenšovci, Odranci,

Turnišče, Velika Polana in Dobrovnik ) bo potrebno v rebalansu na novo vključiti postavko v

višini 3.000,00 € za kritje stroškov priprave razpisa.

Investicijski transferi so realizirani v skladu s planiranim.

Za odplačilo dolgoročnih kreditnih obveznosti v rebalansu planiramo enako kot je bilo planirano - 15.000,00 €. Ob polletju je bilo za poplačilo glavnic dolgoročnih kreditov realizirano 7.030,00 €.

Župan Stanko Gregorec se zahvali računovodkinji za izčrpno poročilo in doda, da se bo postavka-denarna nagrada študentom verjetno povečala v jesenskem obdobju, času izpitov. Prav tako poudari, da je prišlo do zmanjšanja postavke-plačevanje osnovnega zdrav. zavarovanja občanom, zaradi nove zakonodaje, po kateri izdaja odločbe Center za socialno delo. Besedo preda predsedniku NO Robertu Ščapu, ki poudari, da je nadzorni odbor temeljito pregledal poročilo o polletni realizaciji proračuna za leto 2012 in zadolževanje v obdobju 01.06.2012 do 30.06.2012. NO je podal mnenje in opozoril občinsko upravo o nepravilnem zadolževanju, za najem kratkoročnega posojila brez sklepa s strani Občinskega sveta Občine Kobilje. Izpostavi pa, da s tem dejanjem ni bila povzročena nobena materialna škoda, kvečjemu ravno nasprotno. Župan se zahvali predsedniku NO in se mu zahvali za opozorilo NO o zadolževanju, prav tako pove, da je iz poročila jasno razvidno, da so sredstva dejansko namenjena proračunskim postavkam. Nadalje pozove svetnike k razpravi o poročilu polletnega proračuna za leto 2012.

Svetnik Pavel Horvat vpraša ali je znesek namenjen Športnemu društvu v vrednosti 900 € za mlade nogometaše zajet v lansko oz. letošnje obdobje?

Računovodkinja Milena Antolin odgovori, da se dotacija za mlade nogometaše šteje v lansko leto.

Ker se nihče od navzočih ne vključi v razpravo, župan Stanko Gregorec da na glasovanje naslednji predlog sklepa:

***Sklep št. 180***

***Občinski svet občine Kobilje je seznanjen z realizacijo proračuna občine Kobilje v prvem polletju 2012 in s poročilom o nadzornem pregledu obravnave polletne realizacije proračuna občine Kobilje v letu 2012.***

Ob glasovanju je bilo prisotnih 6 članov občinskega sveta:

**ZA** je glasovalo 6 članov

**PROTI**  ni glasoval nihče

***SKLEP JE SPREJET***

Računovodkinja Milena Antolin zapusti sejo ob 19. uri.

**K 2. točki dnevnega reda:**

*Obravnava predloga nove ekonomske cene vrtca in sistematizacija delovnih mest*

Župan Stanko Gregorec preda besedo ravnateljici Mileni Ivanuša. Ravnateljica pozdravi vse navzoče in predstavi predlog za uskladitev ekonomske cene vrtca s 01.10.2012, ki je posledica sprejetega ZUJF, ki znižuje stroške dela, ki so poleg stroškov materiala in stroškov storitev glavni element za oblikovanje ekonomske cene v vrtcu. V šolskem letu 2012/2013 je v vrtec Kobilje vpisanih 21 otrok., pri čemer so upoštevajo zakonske podlage, otroke razporedili v 2 oddelka in sicer 10 otrok v 1. starostno obdobje in 11 otrok v 2. starostno obdobje. Na podlagi števila vpisanih otrok so oblikovali tudi sistematizacijo delovnih mest v vrtcu Kobilje za šolsko leto 2012/2013.

Po metodologiji izračuna ekonomske cene javni zavod predlaga:

* znižanje ekonomske cene za 1. starostno obdobje za 3,30 %; cena programa znaša 380,21 €
* znižanje ekonomske cene za 2. starostno obdobje za 6,31 %; cena programa znaša 345,25 €
* sprejem sklepa, da se najvišje število otrok o oddelku poveča za največ 2 otroka, v polovičnem oddelku pa za največ 1 otroka
* obračunavanje odsotnosti, plačevanje vrtca, poslovalni čas in najmanjše število vpisanih otrok

Svetnik Boštjan Krivec vpraša kakšna je razlika med 1. in 2. starostnim obdobjem otrok in kam se bo porazdelil denar – dobiček od nepravočasno določene ekonomske cene? Ravnateljica odgovori, da v 1. starostno obdobje spadajo mlajši otroci (do 3 let), kar je povezano z višjimi stroški dela. Prav tako poudari, da se o dobičku oz. primanjkljaju lahko govori šele na koncu leta po realiziranih odhodkih in prihodkih. Svetnik Boštjan Krivec pove, da je pričakoval jasno povedano, v kaj se bo vložil oz. namenil dobiček.

V razpravo se vključi svetnik Saša Fras, ki predlog uskladitve ekonomske cene programa vrtca v Kobilju in predlog o sistematizaciji delovnih mest v vrtcu Kobilje oceni bistveno bolje pripravljen, kot prejšnja leta in pozdravi pripravljenost šole k sodelovanju z občinskim svetom. Nadalje se strinja, da je v danem trenutku nemogoče govoriti o dobičku.

Predsednik NO Robert Ščap izpostavi pozitivne strani OŠ v Kobilju, ki kljub majhnosti nudi učencem veliko znanja in pristen odnos med učitelji, učenci in njihovimi starši, kjer se ta vez največkrat izgubi na večjih šolah. Zato je potrebno povečati dohodek/prihodke javnega zavoda in pristopiti k še boljšemu sodelovanje z ustanoviteljico občino Kobilje.

Ravnateljica Milena Ivanuša se strinja z povedanim in izrazi željo, da bi zaradi boljše in hitrejše komunikacije z občinskim svetom lahko komunicirali preko elektronske pošte oz., da bi se pogosteje srečevali na sejah občinskega sveta občine Kobilje.

Svetnik Boštjan Krivec poda naslednja predloga:

1. Znižanje ekonomske cene za prvo starostno obdobje za 6 %
2. Znižanje ekonomske cene za drugo starostno obdobje za 6,31 %

Utemeljitev predlogov:

Predlog za znižanje ekonomske cene vrtca (ECV) izhaja iz ZUJF, ki je občutno znižal plače zaposlenih v vrtcu. Glede na to, da je struktura ekonomske cene vrtca (ECV) za prvo in drugo starostno obdobje praktično enaka in plače v obeh skupinah predstavljajo slabih 80 % celotne ECV, pričakuje, da v primeru, da se za določen % zniža postavka stroškov dela v eni skupini, da se bo za podoben % znižala tudi v drugi.

Na podlagi predloga da župan na glasovanje naslednje:

***PREDLOG SKLEPA:***

***Ekonomska cena za prvo starostno obdobje se zniža za 6 %.***

Ob glasovanju je bilo prisotnih 6 članov občinskega sveta:

**ZA** je glasoval 1 član

**PROTI** je glasovalo 5 članov

***SKLEP NI SPREJET***

***PREDLOG SKLEPA:***

***Ekonomska cena za drugo starostno obdobje se zniža za 6,31 %.***

Ob glasovanju je bilo prisotnih 6 članov občinskega sveta:

**ZA** je glasoval 1 član

**PROTI** je glasovalo 5 članov

***SKLEP NI SPREJET***

Razvije se debata v kateri sodelujejo vsi svetniki in v kateri na podlagi konsenza med vsemi navzočimi predlaga, da se ekonomska cena obeh starostnih obdobij zniža za 5 %. Na podlagi navedenega da župan na glasovanje naslednji:

***Sklep št. 181***

***Ekonomska cena obeh starostnih obdobij se zniža za 5 %.***

Ob glasovanju je bilo prisotnih 6 članov občinskega sveta:

**ZA** je glasovalo 6 članov

**PROTI** ni glasoval nihče

***SKLEP JE SPREJET***

Župan Stanko Gregorec predlaga v sprejem sklep o pridobitvi soglasja za sistematizirano obstoječe delovno mesto.

***Sklep št. 182***

***Občinski svet občine Kobilje daje soglasje za zaposlitev javnega uslužbenca na sistematizirano in drugo delovno mesto v šolskem letu 2012/2013.***

Ob glasovanju je bilo prisotnih 6 članov občinskega sveta:

**ZA** je glasovalo 6 članov

**PROTI** ni glasoval nihče

***SKLEP JE SPREJET***

Ravnateljica Milena Ivanuša obvesti občinski svet, da je OŠ Kobilje prireditelj »Vrtiljade«, ki bo 25.04.2013. Zaradi velikega števila udeležencev je pogostitev le teh omejena na ustekleničeno vodo in sadje. Posledično temu je strošek prireditve minimalen, bi pa prosili za pomoč pri sami organizaciji prireditve (prijava shoda, zapora ceste ….). Župan Stanko Gregorec ponudi pomoč občinske uprave pri izvedbi prireditve.

Ravnateljica Milena Ivanuša zapusti sejo ob 20. uri.

**K 3. točki dnevnega reda:**

*Potrditev zapisnikov 9. redne, 7. dopisne, 8. dopisne in 9. izredne seje*

Svetnik Boštjan Krivec ponovno opozori, da na dnevni red 10. redne seje nista bili dodani točki iz prejšnjih sej:

1. Sporno občinsko kreditiranje (2010-2012)
2. Obnova strehe na telovadnici

Na naslednji seji se dodata zgoraj navedeni točki na dnevni red seje. Zapisniki sej morajo biti zapisani v roku.

Svetnik Pavel Horvat vpraša kako poteka odprodaja stanovanj?

Svetovalec Boštjan Horvat pove, da je bil opravljen razgovor s stanovalci bloka 35/A, na katerem jim je bila predstavljena situacija in so bili seznanjeni z načrtovano objavo JAVNEGA ZBIRANJA PONUDB ZA PRODAJO NEPREMIČNIN OBČINE KOBILJE. Prav tako pove, da bo za kmetijska zemljišča v lasti občine objavljena PONUDBA ZA ZAKUP KMETIJSKEGA ZEMLJIŠČA, KMETIJE OZ. GOZDA.

Župan Stanko Gregorec na kratko pove o pozitivnih odzivih na otvoritev »Centra za izvajanje kulturne dejavnosti« in svetnike obvesti, da bo 04.10.2012 ob 8.30 tehnični prevzem omenjenega objekta. Prav tako seznani občinski svet, da je bila podpisana pogodba zakona o financiranju občin po 23. členu. Nadalje svetnike obvesti, da je občina s strani nekdanjega predsednika Kulturnega društva Kobilje Stanka Antolina prejela predlog, da občina Kobilje kot upravičenec zapuščine Berden Emila, izdela nagrobni napis, sam pa se zaveže, da bo urejal grob.

Svetnik Darko Gjerek je mnenja, da se mediji niso dovolj odzvali o pridobitvi »Centra za izvajanje kulturnih dejavnosti«.

Svetnik Pavel Horvat opozori na napako v zapisniku 9. izredne seje, namesto Avgust Gjerek se napiše Avgust Bukovec.

Občinski svet predlaga/zadolži župana Stanka Gregoreca, da poda predlog članov komisije za podelitev priznanj.

Župan Stanko Gregorec da na glasovanje sprejem zapisnikov sej s popravki.

***Sklep št. 183***

***Potrdijo se zapisniki 9. redne, 7. dopisne, 8. dopisne in 9. izredne seje s popravki.***

Ob glasovanju je bilo prisotnih 6 članov občinskega sveta:

**ZA** je glasovalo 6 članov

**PROTI** ni glasoval nihče

***SKLEP JE SPREJET***

**K 4. točki dnevnega reda:**

*Realizacija/uresničevanje sklepov*

Svetnik Boštjan Krivec predlaga, da se za vzdrževanje internetne strani pridobi/zbere čim več ponudb in nato izbere najboljšega ponudnika. Določiti je potrebno tudi rok za realizacijo ureditve internetne strani. Med drugim opozori, da se pri sklepih, ki niso dokončno realizirani zapiše kdaj bodo in obrazloži zakaj niso.

Svetnik Saša Fras kot predsednik statutarno pravne komisije opozori, da ima vsak svetnik po Poslovniku občinskega sveta občine Kobilje pri vsaki točki pravico do enkratne debate.

Svetnik Boštjan Krivec - sklepi št. 107, 108 in 149 niso realizirani, župan Stanko Gregorec se zadolži za izvedbo sklepov št. 107 in 108.

Svetnik Darko Gjerek pohvali občinsko upravo za izvedbo sklepa št. 164.

Župan Stanko Gregorec da na glasovanje naslednji sklep:

***Sklep št. 184***

***Občinski svet občine Kobilje potrdi realizacijo/uresničevanje sklepov s pripombami.***

Ob glasovanju je bilo prisotnih 6 članov občinskega sveta:

**ZA** je glasovalo 6 članov

**PROTI** ni glasoval nihče

***SKLEP JE SPREJET***

**K 5. točki dnevnega reda:**

*Pravilnik o izvolitvi predstavnikov lokalnih skupnosti v volilno telo za volitve članov državnega sveta in določitvi kandidata za člana državnega sveta – prva obravnava*

Župan Stanko Gregorec predstavi predlog pravil za izvolitev predstavnikov lokalnih skupnosti v volilno telo za volitve člana državnega sveta in določitvi kandidata za člana državnega sveta.

***Sklep št. 185***

***Sprejmejo se Pravila za izvolitev predstavnikov lokalnih skupnosti v volilno telo za volitve***

***člana državnega sveta in določitvi kandidata za člana državnega sveta.***

Ob glasovanju je bilo prisotnih 6 članov občinskega sveta:

**ZA** je glasovalo 6 članov

**PROTI** ni glasoval nihče

***SKLEP JE SPREJET***

***Sklep št. 186***

***Volitve za elektorja-predstavnika v volilno telo za volitve kandidatov za člana državnega sveta in volitve kandidata za volitve v državni svet se bodo izvedle 17.10.2012 na izredni seji občinskega sveta občine Kobilje ob 19. Uri.***

Ob glasovanju je bilo prisotnih 6 članov občinskega sveta:

**ZA** je glasovalo 6 članov

**PROTI** ni glasoval nihče

***SKLEP JE SPREJET***

**K 6. točki dnevnega reda:**

*Odlok o nadomestilu stavbnega zemljišča v občini Kobilje – druga obravnava*

Svetovalec Boštjan Horvat predstavi drugo obravnavo odloka o nadomestilu za uporabo stavbnega zemljišča v občini Kobilje. Občinska uprava je s strani svetnika Boštjana Krivca prejela program za primerjalni/informativni izračun vrednosti nadomestila po trenutnem stanju in po novem predlaganem stanju. Izpostavi, da se je občinska uprava na podlagi izračuna odločila, da število točk zmanjša predvsem pri stanovanjski gradnji, saj bi bilo povečanje procentualno preveliko in ne bi doseglo želenega cilja t.j. prodaje nepozidanih oz. opuščenih stavbnih zemljišč. Nadalje predstavi, da je bil s predsednikom NO Robertom Ščapom narejen primerjalni izračun z drugimi občinami in po teh izračunih bi občina Kobilje bila med najdražjimi.

Predsednik NO Robert Ščap obrazloži različno metodologijo izračuna vrednosti točke za različno kategorizirana zemljišča ter izpostavi, da je potrebno specificirati zemljišča in za njih določiti korekcijske faktorje.

Svetnik Saša Fras izpostavi da ni smiselno zniževati oz. spreminjati odloka, saj bo s tem učinek, ki ga je občina želela doseči, izničen. Izpostavi, da se novi koncept predloga odloka ne navezuje na obremenitev nepozidanih površin v vasi, z namenom, da bi se le te s časoma sprostile, kar je bil primarni namen/učinek spremembe odloka.

Župan Stanko Gregorec da na glasovanje naslednji predlog sklepa.

***Sklep št. 187***

***Občinska uprava občine Kobilje v sodelovanju z Skupno občinsko upravo pripravi alternativni predlog o nadomestilu za uporabo stavbnega zemljišča v občini Kobilje.***

Ob glasovanju je bilo prisotnih 6 članov občinskega sveta:

**ZA** je glasovalo 5 članov

**PROTI** je glasoval 1 član

***SKLEP JE SPREJET***

Svetnik Darko Gjerek zapusti sejo ob 22.30.

**K 7. točki dnevnega reda:**

*Pravilnik o plačah in drugih prejemkih občinskih funkcionarjev, članov delovnih teles občinskega sveta ter članov drugih organov Občine Kobilje – druga obravnava*

Svetovalec Boštjan Horvat predstavi drugo branje pravilnika o plačah in drugih prejemkih občinskih funkcionarjev, članov delovnih teles občinskega sveta ter članov drugih organov Občine Kobilje.

Svetnik Boštjan Krivec poda amandma k dopolnjenemu predlogu Pravilnika o plačah in drugih prejemkih občinskih funkcionarjev in sicer predlaga, da se spremeni Pravilnik o plačah in drugih prejemkih občinskih funkcionarjev v občini Kobilje po spodnji tabeli.

|  |  |  |
| --- | --- | --- |
|  | NETO nova  vrednost v % | Info NETO nova  vrednost v € |
| Vodenje seje občinskega sveta (po pooblastilu župana ali zaradi nadomeščanja) | **1,9 %** | 48,87 € |
| Udeležba na redni seji OS | **1,9 %** | 48,87 € |
| Udeležba na izredni seji OS | **0,95 %** | 24,44 € |
| Predsednik odbora ali komisije za udeležbo na seji odbora ali komisije | **0,6 %** | 15,43 € |
| Član odbora ali komisije za udeležbo na seji odbora ali komisije | **0,5 %** | 12,86 € |
| Predsednik pravico do sejnine za udeležbo na seji NO | **1,9 %** | 48,87 € |
| Člani pravico do sejnine za udeležbo na seji NO | **1,5 %** | 38,59 € |
| Udeležba na redni seji OS (izplača se predsedniku ali od njega pooblaščenemu članu NO | **0,95 %** | 24,44 € |

Župan Stanko Gregorec da na glasovanje amandma k Pravilniku o plačah in drugih prejemkih občinskih funkcionarjev po predlogu svetnika Boštjana Krivca.

***Sklep št. 188***

***Občinski svet občine Kobilje potrdi amandma k Pravilniku o plačah in drugih prejemkih občinskih funkcionarjev, članov delovnih teles občinskega sveta ter članov drugih organov Občine Kobilje po predlogu svetnika Boštjana Krivca.***

Ob glasovanju je bilo prisotnih 5 članov občinskega sveta:

**ZA** je glasovalo 5 članov

**PROTI** ni glasoval nihče

***SKLEP JE SPREJET***

**K 8. točki dnevnega reda:**

*Poročilo o poteku aktivnosti na projektu Regijski inovacijski center*

Župan Stanko Gregorec poda poročilo o poteku aktivnosti na projektu regijski inovacijski center. Pove, da je občina Kobilje dne 14.8.2012 s strani RRA MURE prejela dopis, da je MGRT dalo POZITIVNO MNENJE k IN RRP POMURSKE REGIJE 2012-2014 na posredovane dopolnitve Predloga Izvedbenega načrta RRP 2012-2014 Pomurske regije s strani RRA Mure z dne 26.7.2012. S sprejetjem pozitivnega mnenja MGRT k IN RRP pomurske regije 2012-2014 je izpolnjen pogoj za pripravo in oddajo vlog prijaviteljev prioritetnih projektov na Javni poziv (JP). Podrobne informacije glede oddaje vlog na JP so dosegljive na spletni strani MGRT.

Na podlagi navedenega je občina Kobilje pristopila k zbiranju ponudb za pripravo projektne dokumentacije za pripravo projekta in pripravo dokumentacije za pridobitev gradbenega dovoljenja. Zaradi časovne stiske je potrebno do konca septembra izbrati izdelovalca PGD in PZI, v ta namen je občinska uprava zaprosila za pripravo ponudb 3 izdelovalce. Prav tako je potrebno do konca septembra zbrati ponudbe izdelovalcev DIIP in IP za kar je občinska uprava pridobila 3 ponudbe. Najugodnejšo ponudbo je dalo podjetje CBA – SVETOVANJE Geza Sočič s.p. v višini 1.650,00 EUR (brez DDV).

Svetnik Boštjan Krivec omeni, da je pričakoval v gradivu pisno verzijo popravkov oz. dopolnitev, ki jih je podal občinski svet. Svetovalec Boštjan Horvat pove, da je bil kot dogovorjeno na ministrstvo posredovan predlog v obliki kot ga je obravnaval Občinski svet na zadnji seji, pobude in dopolnitve pa se bodo upoštevale pri končni obliki projekta v meri, kot bo javni poziv to omogočal.

Svetnik Saša Fras predlaga, da se skliče zbor občanov, na katerem bi se širši okolici predstavil projekt Regijskega inovacijskega centra na Kobilju. Prav tako naj občinska uprava pripravi do naslednje seje čistopis dopolnitev, ki jih je predlagal občinski svet.

Župan Stanko Gregorec da na glasovanje naslednji predlog sklepa:

***Sklep št. 189***

***Občinska uprava do naslednje seje pripravi čistopis projektne ideje Regijskega inovacijskega centra na podlagi pobud članov Občinskega sveta.***

Ob glasovanju je bilo prisotnih 5 članov občinskega sveta:

**ZA** je glasovalo 5 članov

**PROTI** ni glasoval nihče

***SKLEP JE SPREJET***

**K 9. točki dnevnega reda:**

*Predlogi in pobude*

Predsednik NO Robert Ščap zapusti sejo ob 23.30.

Župan Stanko Gregorec poda obrazložitev na pobude in predloge sklepov svetnika Boštjana Krivca v zvezi z izvedbo vrtine za vodo v Bereku, ki predlaga da:

1. Občinska uprava najkasneje do konca oktobra 2012 posreduje članom občinskega sveta vso gradivo (študije, načrte, elaborat), ki ga že poseduje v zvezi z izgradnjo vrtine za vodo v Bereku.

Žipan svetnike seznani, da po temeljitem pregledu arhiva občinska uprava ni našla študije, načrte, elaborata za izgradnjo vrtine za vodo v Bereku. V kolikor bo študija najdena, jo bo občinska uprava posredovala občinskemu svetu.

1. Občinska uprava najkasneje do 10.10.2012 objavi zbiranje ponudb za izgradnjo vrtine in povezavo na obstoječi vodovod na spletni strani občine ter najkasneje do 15.11.2012 pridobila na osnovi že izdelane študije okvirno ponudbo za izgradnjo novega črpališča pitne vode v Bereku in ponudbo za povezavo morebitne nove vrtine na obstoječi vodovod v vasi.

Župan izpostavi, da je v pripravi oz. v zaključni fazi oddaje vloge projekt Pomurski vodovod, kar posledično pomeni, da predmetne pobude svetnika Boštjana Krivca niso smiselne, saj bi z predlogom občina Kobilje izkazala nezaupanje v projekt Pomurskega vodovoda, hkrati pa se pojavi problem, saj bi občina morala za izvedbo projekta s strani ARSO pridobiti vodno dovoljenje za novi vodni vir. Glede na to, da občina že ima izdano vodno dovoljenje (za vodnjak pri cerkvi) in je za potrebe pomurskega vodovoda prejela vodno dovoljenje za vodni vir v Gaberju, dodatnega vira ARSO najverjenteje ne bi odobrili, dokler obstaja možnost izvedbe projekta pomurski vodovod.

Svetnik Pavel Horvat – ali projekt upošteva že obstoječe vodovodno omrežje?

Svetovalec Boštjan Horvat odgovori da ne, predmet projekta je v primeru občine Kobilje zgolj transportni vod do občine Kobilje (priklop pri OŠ Kobilje).

Na predlog sklepa svetnika Boštjana Krivca, da računovodkinja najkasneje v roku 15 dni od sprejetja sklepa nakaže v proračun Občine Kobilje 700 € + zamudne obresti, ki izhajajo iz preplačila Občine Kobilje leta 2010 za zunanjo revizijo, ki je bila dejansko izvedena šele leta 2011, poda svetnik Saša Fras repliko in sicer izpostavi, da občinski svet ne more naložiti računovodkinji oz. komu drugemu, da izvrši določene obveznosti, to lahko stori le župan.

Svetnik Boštjan Krivec preoblikuje predlog sklepa, župan pa ga da na glasovanje in secer tako, da glasi

***Sklep št. 190***

***Občinski svet poziva župana Stanka Gregorec, da v roku 10 dni uredi zadevo z računovodkinjo Mileno Antolin.***

Ob glasovanju je bilo prisotnih 5 članov občinskega sveta:

**ZA** je glasovalo 5 članov

**PROTI** ni glasoval nihče

***SKLEP JE SPREJET***

Na predlog sklepa svetnika Boštjana Krivca, da občinska uprava s pridobljenimi sredstvi poravna dolg, ki ga ima do nekdanjega podžupana Pavla Horvata v znesku 800 EUR, župan Stanko Gregorec odgovori, da bo tako imenovani dolg do nekdanjega podžupana poravnan, ko bo občinska uprava prejela poročilo o opravljenem delu nekdanjega podžupana v predmetnem 4-mesečnem obdobju, kar je podlaga za pripravo pogodbe in realizacijo plačila.

Svetnik Boštjan Krivec predlaga, da občinska uprava do konca leta skliče 3 redne seje in sicer: med 1. in 5. oktobrom, med 5. in 9. novembrom ter med 3. in 7. decembrom. V primeru, da občinska uprava ne pošlje gradiva v roku, ki je določen v predlogu sklepa, se smatra, da je občinska uprava mnenja, da v določenem mesecu ni potrebno sklicati redne seje.

Svetovalec Boštjan Horvat izpostavi, da večina občin sklicuje seje po četrtletjih, saj je obveza, da se občinski svet sestane 4x letno na rednih sejah, za kar je potrebno pripraviti načrt dela občinskega sveta. Na podlagi povedanega se razvije kratka debata. O predlogu sklepa pa se ni glasovalo.

Župan Stanko Gregorec svetnikom prebere dopis in predlog najemne pogodbe podjetja Avtobusnega prometa Murska Sobota d.d. za najem dveh avtobusnih garaž in ponudbo za najem ene avtobusne garaže podjetja DO-KOB d.o.o. Lendava.

Po krajši razpravi v kateri so sodelovali vsi svetniki, župan predlaga naslednji predlog sklepa.

***Sklep št. 191***

***Občinski svet občine Kobilje se strinja z ponujenimi vrednostmi za najem garaž v občini Kobilje, ki jih je ponudilo podjetje Avtobusni promet Murska Sobota d.o.o., ne strinja pa se s 3. členom predloga pogodbe, saj je le ta oblikovan tako, da je občina Kobilje kot najemodajalka v podrejenem položaju (z odpovedjo pravice razdreti ali odpovedati to pogodbo). Občinski svet predlaga, da se v pogodbi navede možnost odpovedi pogodbe na pobudo katerekoli izmed stranke. Prav tako občinski svet predlaga, da se pogodba zaenkrat sklene za določen čas enega leta z možnostjo podaljšanja.***

Ob glasovanju je bilo prisotnih 5 članov občinskega sveta:

**ZA** so glasovali 4 člani

**PROTI** ni glasoval nihče

**VZDRŽAN** 1 član

***SKLEP JE SPREJET***

***Sklep št. 192***

***Občinski svet občine Kobilje predlaga, da se vsakemu izmed interesentov/ponudnikov za najem garaž ponudi po ena garaža za določen čas enega leta z možnostjo podaljšanja.***

Ob glasovanju je bilo prisotnih 5 članov občinskega sveta:

**ZA** so glasovali 4 člani

**PROTI** ni glasoval nihče

**VZDRŽAN** 1 član

***SKLEP JE SPREJET***

Svetovalec Boštjan Horvat zapusti sejo ob 00.15.

Župan Stanko Gregorec prebere dopis Univerzitetnega kliničnega centra Maribor, ki občino naproša za zagotovitev sredstev za nabavo avtobusa za odvzem krvi. Svetniki predlagajo, da do naslednje seje občinska uprava pridobi informacije o pristopih drugih občin k ustanovitvi konzorcija za zagotovitev sredstev za nabavo avtobusa za odvzem krvi in na naslednji seji poroča občinskemu svetu o ugotovitvah.

Župan seznani svetnike z dopisom Simone Konye za finančno podporo ob izvedbi modne revije. Občinski svet zavrne dotacijo denarnih sredstev, predlaga pa uporabo nove dvorane za izvedbo modne revije.

**K 10. točki dnevnega reda:**

*Razno*

Podžupan Janez Gašparič na kratko predstavi realizacijo projektov VIA SAVARIA in REVIKULTUR ter svetnike obvesti, da občina žal ni bila uspešna z prijavo projekta na javni poziv LAS pri dobrih ljudeh za leto 2012 (vlogi je zmanjkala 1 točka).

Župan Stanko Gregorec obvesti navzoče, da je Cestno podjetje obnovilo črte na cestišču po Kobilju in da se na pokopališču ureja kotiček za odvečno zemljo iz grobov.

Svetnik Emil Bukovec opozori, da se še zmeraj odlagajo v naravo azbestne plošče in da je potrebno zamenjati cev na poti mimo igrišča, ki je zlomljena.

Župan zaključi sejo ob 00.30.

Zapisala: Župan

Vera Nemec Stanko Gregorec